Jean Todt
**Jean Todt** (s. 25. helmikuuta 1946 Pierrefort, Ranska) on ranskalainen autourheiluvaikuttaja ja entinen FIA:n puheenjohtaja. Hän on myös toiminut Peugeot'n rallitallin ja Ferrarin Formula 1 -tallien päällikkönä (vuodet 1993–2007). Hän toimi myös lyhyen ajan Ferrarin toimitusjohtajana. Vuoden 2008 Todt toimi Ferrarin F1-tallin neuvonantajana.

Jean Todt on valmistunut EDC Paris Business Schoolistä.

Ura
---

### Rallin MM-sarja

Jean Todt aloitti autourheilu-uransa rallin maailmassa. Hän toimi kymmenen vuoden ajan kartanlukijana useille suomalaisille kuljettajille (Timo Mäkinen, Rauno Aaltonen ja Hannu Mikkola) vuoteen 1981 asti. Tämän jälkeen hän siirtyi johtotehtäviin Peugeot'n rallitalliin. Hänen kaudellaan Peugeot voitti rallin maailmanmestaruudet vuosina 1985 ja 1986. B-ryhmän autojen kieltämisen jälkeen Peugeot siirtyi Todtin johdolla maastoralleihin käyttäen Peugeot 205 Turbo 16 -mallia pohjana. Maastoralleista vetäytymisen jälkeen Peugeot siirtyi prototyyppien MM-sarjaan 905-mallillaan. Tältä ajalta sen saavutuksiin kuuluu muun muassa Le Mansin 24 tunnin ajon voitot vuosina 1992 ja 1993, joista jälkimmäisenä Peugeotin onnistui valloittaa kolme ensimmäistä sijaa.

### Ferrarin tallipäällikkönä

Ferrari oli Todtin liityttyä talliin kriisissä, sillä se oli voittanut kuljettajien mestaruuden viimeksi vuonna 1979, kun Jody Scheckter oli ajanut mestaruuteen tallin autolla. Todt alkoi uudistaa Ferrarin italialaista ilmapiiriä kansainvälisemmäksi ja palkkasi talliin huippunimiä maailmanmestaruuksia voittaneesta Benetton-tallista. Sieltä Ferrarille siirtyivät kaksinkertainen maailmanmestari Michael Schumacher ja tallin tekninen johtaja Ross Brawn. Yhteistyö tuotti hedelmää, kun Ferrari hallitsi valmistajien sarjaa voittamalla mestaruudet kausina 1999–2004. Kaiken lisäksi Schumacher voitti kuljettajien mestaruudet kausina 2000–2004. Lokakuussa 2006 Todt nimitettiin Ferrarin toimitusjohtajaksi, mutta hän jatkoi yhä tallipäällikön tehtävissä kauden 2007 loppuun. Todtin viimeinen kausi tallipäällikkönä päättyi menestyksekkäästi, kun Ferrari voitti valmistajien ja sen kuljettaja Kimi Räikkönen kuljettajien mestaruuden.

### FIA:n puheenjohtajana

Huhtikuussa 2009 Jean Todt ilmoitti asettuvansa ehdolle FIA:n presidentti Max Mosleyn seuraajaksi. Lokakuussa pidetyissä FIA:n puheenjohtajavaaleissa hän voitti Ari Vatasen äänin 135-49 ja tuli valituksi FIA:n puheenjohtajaksi. Hänet on valittu uudelleen puheenjohtajaksi kahdesti (vuosina 2013 ja 2017).

### Muuta

Jean Todt on toiminut myös elokuvien parissa, mm. esiintymällä elokuvassa Asterix olympialaisissa, jossa hän näytteli Michael Schumacherin roolihahmon Schumixin hevosvaljakon tallipäällikköä. Lisäksi Todt on kihloissa näyttelijä Michelle Yeohin kanssa. Hän toimi myös apulaistuottajana elokuvassa The Lady, jossa Yeoh näytteli päähenkilöä myanmarilaista kansalaisaktivistia Aung San Suu Kyitä.

Lähteet
-------

1. ↑  Nalda, Enrique & McLoughlin, Kimberley: MICHELLE YEOH & JEAN TODT - Film, Motor Sports & Philanthropy *Issue Two - People*.  2014/2015. Red Visitor Magazine.  Arkistoitu 13.9.2018. Viitattu 12.9.2018. (englanniksi)
2. ↑  Todtin pitkä ura Ferrarilla päättyi  17.3.2009. MTV3. Viitattu 17.3.2009.
3. ↑  (ranskaksi)JEAN TODT (69) PRESIDENT DE LA FEDERATION INTERNATIONALE DE L'AUTOMOBILE (FIA) (Arkistoitu – Internet Archive)
4. ↑  Alahärmässä vieraillut FIA-pomo Suomen F1-kisasta: "Haluan muistuttaa, että teillä on jo yksi ikoninen MM-ralli" *yle.fi*. Viitattu 23.7.2017.
5. ↑  Pitkän linjan Suomen ystävä *Turun Sanomat*.  19.11.2006. Viitattu 1.7.2007. [vanhentunut linkki]
6. ↑  1992 24 Hours of Le Mans Results and Competitors *60èmes Grand Prix d'Endurance les 24 Heures du Mans 1992*. Experience Le Mans. Viitattu 12.9.2018. (englanniksi)
7. ↑  1993 24 Hours of Le Mans Results and Competitors *61èmes Grand Prix d'Endurance les 24 Heures du Mans 1993*. Experience Le Mans. Viitattu 12.9.2018. (englanniksi)
8. ↑  1993 Le Mans *Results*. Racing Sports Cars. Viitattu 4.2.2012. (englanniksi)
9. ↑  Todt ilmoitti haastavansa Vatasen  16.7.2009. MTV3. Viitattu 17.7.2009.
10. ↑  Todt voitti Vatasen selvällä äänierolla  23.9.2009. MTV3. Viitattu 24.9.2009.
11. ↑  Kyllönen, Matti: "Formula 1 - kausikooste", *Ruutulippu - moottoriurheilun vuosi 2009*, s. 21. Helsinki: Crea Sport Production Oy, 2009. ISBN 952-99952-2-6.
12. ↑  Benson, Andrew: Jean Todt is re-elected as the president of the FIA *F1 News*.  6.12.2013. BBC. Viitattu 12.9.2018. (englanniksi)
13. ↑  Todt re-elected as FIA President *F1 News*.  8.12.2017. Formula 1.com. Viitattu 12.9.2018. (englanniksi)
14. ↑  Bellingham, Tom: Six of the best: Unlikely F1 Movie cameos  10.1.2013. Red Bull. Viitattu 12.9.2018. (englanniksi)
15. ↑  Michelle Yeoh engaged to Ferrari boss *Life*.  30.9.2004. China Daily. Viitattu 4.4.2010. (englanniksi)
16. ↑  Jean Todt and Michelle Yeoh light an oil lamp at a vintage car rally *Entertainment - Photos*.  23.12.2010. China Daily. Viitattu 12.9.2018. (englanniksi)
17. ↑  The Lady - Full Cast & Crew *Movies*. Internet Movie Database (IMDb). Viitattu 12.9.2018. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Jean Todt**.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Belgia
* Yhdysvallat

 |
|  |
| Muut | 
* IdRef

 |

 |